b'\n_START_ARTICLE_\nBiserica de lemn din B\xc4\x83rb\xc4\x83lani\n_START_PARAGRAPH_\nBiserica de lemn din B\xc4\x83rb\xc4\x83lani, comuna Cuca, jude\xc8\x9bul Arge\xc8\x99, poart\xc4\x83 hramul \xe2\x80\x9eAdormirea Maicii Domnului\xe2\x80\x9d. Prin tr\xc4\x83s\xc4\x83turile ei caracteristice se \xc3\xaenscrie \xc3\xaen seria de biserici de lemn ctitorite pe domeniul M\xc4\x83n\xc4\x83stirii Cotmenei, la \xc3\xaenceputul secolului 19, precum bisericile de lemn din Valea Cucii, C\xc3\xa2rce\xc8\x99ti, Dr\xc4\x83gu\xc8\x9be\xc8\x99ti \xc8\x99i Mor\xc4\x83re\xc8\x99ti-Piscu Calului. Se distinge prin structura de bun\xc4\x83 calitate, bine p\xc4\x83strat\xc4\x83, portal, funie median\xc4\x83 \xc8\x99i elemente decorative de interes la pridvor, perete \xc3\xaen tind\xc4\x83 \xc8\x99i iconostas pictat. \xc3\x8empreun\xc4\x83 cu cimitirul din jur, biserica se \xc3\xaencadreaz\xc4\x83 \xc3\xaentr-un ansamblu valoros, a\xc8\x99ezat\xc4\x83 \xc3\xaentr-un peisaj pitoresc. Biserica este \xc3\xaenscris\xc4\x83 pe noua list\xc4\x83 a monumentelor istorice, LMI 2004: AG-II-m-A-13479.\n_START_SECTION_\nIstoric\n_START_PARAGRAPH_\nMomentul ridic\xc4\x83rii bisericii de lemn din B\xc4\x83rb\xc4\x83lani se poate aproxima \xc3\xaen al doilea deceniu al secolului 19. \xc3\x8en catagrafia Arge\xc8\x99ului de la 1824, \xc3\xaen B\xc4\x83rb\xc4\x83lani este men\xc8\x9bionat\xc4\x83 o biseric\xc4\x83 de lemn cu hramul \xe2\x80\x9eCuvioasa Paraschiva\xe2\x80\x9d, \xe2\x80\x9epe mo\xc8\x99iea Cotmenii, f\xc4\x83cut\xc4\x83 de diaconul Ioan [Schi\xc8\x9bean] i Dr\xc4\x83ghici ..., epista\xc8\x9bii mo\xc8\x99iei\xe2\x80\x9d, alternativ \xe2\x80\x9eDr\xc4\x83gu\xc8\x9b ot Cotmeana\xe2\x80\x9d. \xc3\x8entr-un anuar al Mitropoliei din 1909 este notat\xc4\x83 o renovare la anul 1859. \xc3\x8en Anuarul Eparhiei Arge\xc8\x99ului de la anul 1934 biserica era \xc3\xaen stare de ruin\xc4\x83. \xc3\x8en lipsa unor inscrip\xc8\x9bii certe, istoricii au datat biserica nuan\xc8\x9bat. Radu Cre\xc8\x9beanu o dateaz\xc4\x83 de pe la anul 1790, interpret\xc3\xa2nd probabil datele catagrafiei de la 1824. Nicolae Stoicescu ia \xc3\xaen considerare schimbarea de hram c\xc3\xa2nd propune o repara\xc8\x9bie radical\xc4\x83 la 1859. Ioana Cristache-Panait propune o datare asem\xc4\x83n\xc4\x83toare celei a lui Radu Cre\xc8\x9beanu, dar nu-\xc8\x99i poate clarifica exact schimbarea de hram._NEWLINE_Deoarece \xc3\xaen B\xc4\x83rb\xc4\x83lani nu a fost atestat\xc4\x83 vre-o biseric\xc4\x83 nici \xc3\xaen anul 1774 nici \xc3\xaen catagrafia de la 1808, l\xc4\x83ca\xc8\x99ul de lemn actual poate fi datat numai \xc3\xaentre anii 1808-1824. O oarecare restr\xc3\xa2ngere a perioadei \xc3\xaen care putea fi ridicat\xc4\x83 este dat\xc4\x83 de icoanele vechi p\xc4\x83strate. Dou\xc4\x83 din vechile icoane \xc3\xaemp\xc4\x83r\xc4\x83te\xc8\x99ti se aseam\xc4\x83n\xc4\x83 picturii de pe tetrapod, datat \xc3\xaen anul erei bizantine 7327, care corespunde anilor 1818-1819 ai erei noastre. A\xc8\x99adar biserica de lemn din B\xc4\x83rb\xc4\x83lani a fost ridicat\xc4\x83 cel mai probabil \xc3\xaentre anii 1808-1819. Asem\xc4\x83n\xc4\x83rile formale cu bisericile de lemn din Valea Cucii, C\xc3\xa2rce\xc8\x99ti, Dr\xc4\x83gu\xc8\x9be\xc8\x99ti \xc8\x99i Mor\xc4\x83re\xc8\x99ti-Piscu Calului conduc dealtfel spre aceea\xc8\x99i datare, la \xc3\xaenceputul secolului 19._NEWLINE_Iconostasul bisericii a fost pictat \xc3\xaent\xc3\xa2i \xc3\xaen anii 1818-1819 \xc8\x99i repictat dup\xc4\x83 \xc3\xaenlocuirea lui cu un perete de zid \xc3\xaen anul 1859. C\xc3\xa2teva icoane \xc3\xaemp\xc4\x83r\xc4\x83te\xc8\x99ti poart\xc4\x83 anii 1858 \xc8\x99i 1863, \xc8\x99i au fost lucrate de zugravul Dimitrie. Acestea indic\xc4\x83 efortul de \xc3\xaenzestrare cu cele necesare cultului \xc3\xaen a doua parte a secolului 19._NEWLINE_Biserica a trecut din timp \xc3\xaen timp prin necesare lucr\xc4\x83ri de repara\xc8\x9bii. Peste intrare, pe perete, este fixat un panou-pomelnic cu ctitorii care au contribuit la lucr\xc4\x83rile de modernizare \xc8\x99i \xc3\xaentre\xc8\x9binere din anul 1899: \xe2\x80\x9eCu ajutorul s[fintei troi]\xc8\x9be [\xc3\xaen] anu[l] 1899 \xc3\xaen zilele preaosfin\xc8\x9bitului episcop Gherasim Timu\xc8\x99 [s-a repar]at \xc3\xae[n] aceast\xc4\x83 sf[\xc3\xa2nt\xc4\x83] biseric\xc4\x83 \xc3\xaenvelit\xc4\x83 par...\xe2\x80\x9d. Din pisanie \xc8\x99i aspectul actual reiese c\xc4\x83 \xc3\xaen vremea episcopului de Arge\xc8\x99 Gherasim Timu\xc8\x99 \xe2\x80\x9ePite\xc8\x99teanul\xe2\x80\x9d s-a schimbat \xc3\xaenvelitoarea de lemn. Tot atunci sau dup\xc4\x83 1934 au fost probabil decupate \xc8\x99i l\xc4\x83rgite ferestrele \xc8\x99i a fost \xc3\xaenchis pridvorul. \xc3\x8envelitoarea de lemn a fost schimbat\xc4\x83 \xc3\xaen anii din urm\xc4\x83, asigur\xc3\xa2nd pe mai departe conservarea acestui bine p\xc4\x83strat l\xc4\x83ca\xc8\x99 de cult arge\xc8\x99ean.\n_START_SECTION_\nTr\xc4\x83s\xc4\x83turi\n_START_PARAGRAPH_\nBiserica este ridicat\xc4\x83 \xc3\xaen formele tradi\xc8\x9bionale, cu o bute, protejat\xc4\x83 de un acoperi\xc8\x99 comun \xc3\xaen patru ape. De la vest la est se trece dintr-o \xc3\xaenc\xc4\x83pere \xc3\xaentr-alta, \xc3\xaencep\xc3\xa2nd cu pridvorul \xc3\xaenchis, continu\xc3\xa2nd cu tinda (pronaosul), biserica (naosul) \xc8\x99i \xc3\xaencheind cu altarul mai \xc3\xaengust, poligonal. Cele trei \xc3\xaenc\xc4\x83peri ini\xc8\x9biale, altarul, naosul \xc8\x99i tinda, sunt acoperite cu o bolt\xc4\x83 continu\xc4\x83, \xe2\x80\x9ecerime\xe2\x80\x9d, construit\xc4\x83 pe nervuri de lemn curbate \xc8\x99i \xc3\xaenfundat\xc4\x83 cu sc\xc3\xa2nduri sub\xc8\x9biri prinse \xc3\xaen cepuri de lemn. Tinda \xc8\x99i biserica sunt \xc3\xaemp\xc4\x83r\xc8\x9bite de un perete terminat sub na\xc8\x99terea bol\xc8\x9bii, perforat de accesul central, \xc3\xaen ax. Altarul este ascuns de restul \xc3\xaenc\xc4\x83perilor prin structura iconostasului, care permite trei intr\xc4\x83ri rituale \xc8\x99i un spa\xc8\x9biu deschis sub rotundul bol\xc8\x9bii. Iconostasul este zidit \xc3\xaentre \xc8\x99i pu\xc8\x9bin peste u\xc8\x99i, \xc8\x99i zugr\xc4\x83vit din 1859. peste zid\xc4\x83rie se p\xc4\x83streaz\xc4\x83 t\xc3\xa2mpla de lemn original\xc4\x83, zugr\xc4\x83vit\xc4\x83, peste care se \xc3\xaenal\xc8\x9b\xc4\x83 crucea cu moleniile. \xc3\x8entreaga construc\xc8\x9bie de lemn st\xc4\x83 pe un fundament zidit, de c\xc4\x83r\xc4\x83mid\xc4\x83, ridicat\xc4\x83 mai bine de o jum\xc4\x83tate de metru de la nivelul p\xc4\x83m\xc3\xa2ntului, tencuit\xc4\x83 cu mortar de ciment. Interiorul este lumnat de un num\xc4\x83r redus de ferestre, majoritatea l\xc4\x83rgite \xc3\xaentr/o faz\xc4\x83 ulterioar\xc4\x83. O ferestr\xc4\x83 original\xc4\x83 cu fund\xc4\x83tur\xc4\x83 de lemn se p\xc4\x83streaz\xc4\x83 pe latura de nord, la naos._NEWLINE_Pridvorul este, din punct de vedere constructiv, o construc\xc8\x9bie simpl\xc4\x83, ferit\xc4\x83, \xc3\xaenchis\xc4\x83 cu sc\xc3\xa2nduri pe la 1899 sau de mai t\xc3\xa2rziu. Patru ferestre mari lumineaz\xc4\x83 aceast\xc4\x83 \xc3\xaenc\xc4\x83pere t\xc3\xa2rzie. Din punct de vedere decorativ, pridvorul este partea cea mai elaborat\xc4\x83 \xc3\xaen ansamblul construc\xc8\x9biei. Grinda-fruntar, \xc3\xaempreun\xc4\x83 cu grinzile laterale, sunt puternic profilate prin traforuri s\xc4\x83pate ad\xc3\xa2nc, st\xc3\xa2rnind imagina\xc8\x9bia. Cei patru st\xc3\xa2lpi frontali, sculpta\xc8\x9bi frumos cu fusuri r\xc4\x83sucite, baz\xc4\x83 \xc8\x99i capitele, ce st\xc4\x83teau odat\xc4\x83 \xc3\xaenfip\xc8\x9bi \xc3\xaen t\xc4\x83lpi \xc8\x99i aduna\xc8\x9bi de o grind\xc4\x83-fruntar, a fost \xc3\xaenlocui\xc8\x9bi de st\xc3\xa2lpi simplii. Pridvorul fost \xc3\xaenchis \xc8\x99i structura lui vertical\xc4\x83 \xc3\xaenlocuit\xc4\x83 pentru a m\xc4\x83rii capacitatea l\xc4\x83ca\xc8\x99ului \xc8\x99i pentru a sus\xc8\x9bine un turn scund._NEWLINE_Decorul din pridvor este legat de intrarea \xc3\xaen biseric\xc4\x83 \xc8\x99i trecerea \xc3\xaen spa\xc8\x9biul ei sacru \xc3\xaenchis. U\xc8\x99a este \xc3\xaenconjurat\xc4\x83 de un portal, la r\xc3\xa2ndul lui bogat sculptat \xc3\xaen relief \xc8\x99i basorelief. Funia puternic profilat\xc4\x83 de pe portal se desprinde \xc8\x99i continu\xc4\x83 pe cele dou\xc4\x83 p\xc4\x83r\xc8\x9bi \xc3\xaentr-un br\xc3\xa2u median ce \xc3\xaenconjoar\xc4\x83 \xc3\xaentreaga bute a l\xc4\x83ca\xc8\x99ului. Butea este ridicat\xc4\x83 din b\xc3\xa2rne de stejar atent f\xc4\x83\xc8\x9buite, \xc3\xaencheiate la capete \xc3\xaen cheotori netede biserice\xc8\x99ti, \xc3\xaen coad\xc4\x83 de r\xc3\xa2ndunic\xc4\x83. Capetele b\xc3\xa2rnelor din partea superioar\xc4\x83 a pere\xc8\x9bilor sunt l\xc4\x83sate s\xc4\x83 ias\xc4\x83 \xc3\xaen exterior, \xc3\xaen form\xc4\x83 de console profilate, cu scopul de a sus\xc8\x9bine cosoroabele. Acestea din urm\xc4\x83 formeaz\xc4\x83 talpa de sprijin a acoperi\xc8\x99ului protector. Consolele sunt tratate artistic at\xc3\xa2t \xc3\xaen exterior c\xc3\xa2t \xc8\x99i \xc3\xaen nav\xc4\x83. Consolele din naos iau forma unor capete de cai ce sus\xc8\x9bin arcul dublou central de sub bolt\xc4\x83, la r\xc3\xa2ndul lui atent sculptat cu elemente de efect.'